શ્રીમદ્ ભાગવતમાં શુકદેવજીએ આ આત્મતત્ત્વનો આદર કર્યો છે, પરંતુ તેમણે પક્ષ તો રસનિષ્ઠ જીવનનો જ લીધો છે અને એટલે જ રસરાજ કૃષ્ણની જીવનલીલાનું સુમધુર ગાન કર્યું છે. જિંદગી પરત્વેની પરિપૂર્ણ રસનિષ્ઠામાંથી જ કૃષ્ણે ગીતા ઉદ્ઘોષિત તાત્ત્વિક સિદ્ધાંતોનું અમૃત તારવેલું છે. અનેક વિકલ્પો આપવા છતાં તેઓ પોતે અનન્ય ચાહના માટે અર્જુનને બોધ આપે છે. વૈષ્ણ સંપ્રદાય વાસ્તવમાં કૃષ્ણભક્તિ પ્રત્યેની અનન્યતાનો જ આવિષ્કાર છે. માત્ર પરમતત્ત્વ જ નહીં. મનુષ્ય પણ એ માર્ગે સંસારની સર્વ સિદ્ધિઓ પ્રાપ્ત કરી શકે છે.